蕉菴雜言
作者：樓鑰
朝代：宋

paragraphs: 環植巒蕉數十株，幻成方丈一屠蘇。
幾重青蒼兩邊合，四壁穿空一物無。
早凉日薄坐其下，爽氣肅颯風來徐。
此爲天下易生物，不多歲月真可廬。
王愷謾夸紫步障，石崇安得青珊瑚。
寓居得地不畝許，好事便可傳規模。
顧余老矣豈久處，後來得此自足娛。
若謂霜雪成摧枯，環臺瑶室今何如。